





















A. ŽENKLINIMAS


INFORMACIJA ANT IŠORINĖS PAKUOTĖS

IŠORINĖ KARTONINĖ DĖŽUTĖ


1.	VAISTINIO PREPARATO PAVADINIMAS

Azacitidine Seacross 25 mg/ml milteliai injekcinei suspensijai
azacitidinas 


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekviename flakone yra 100 mg azacitidino. Paruošus kiekviename suspensijos ml yra 25 mg azacitidino.


3.	PAGALBINIŲ MEDŽIAGŲ SĄRAŠAS

Sudėtyje taip pat yra manitolio.


4.	FARMACINĖ FORMA IR KIEKIS PAKUOTĖJE

Milteliai injekcinei suspensijai.
1 flakonas - 100 mg


5.	VARTOJIMO METODAS IR BŪDAS (-AI)

Prieš vartojimą perskaitykite pakuotės lapelį.
Tik vienkartiniam naudojimui. Prieš vartojimą suspensiją gerai sukratykite.
Leisti po oda.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR  NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)

Citotoksinis


8.	TINKAMUMO LAIKAS

EXP {dd-mm-MMMM}

Apie paruošto vaisto tinkamumo laiką skaityti pakuotės lapelyje.


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)

Nesuvartotą vaistą ar atliekas reikia tvarkyti laikantis vietinių reikalavimų.


11.	 LYGIAGRETAUS IMPORTO LEIDIMO NUMERIS (-IAI)

[bookmark: _Hlk89871373]Lygiagretus importuotojas UAB „PharmaDIA“


[bookmark: _Hlk210123781]12.	LYGIAGRETAUS IMPORTO LEIDIMO NUMERIS (-IAI)

100 mg N1 - LT/L/26/3138/001 

13.	SERIJOS NUMERIS 

Lot


14.	PARDAVIMO (IŠDAVIMO) TVARKA

Receptinis vaistinis preparatas.


15.	VARTOJIMO INSTRUKCIJA


16.	INFORMACIJA BRAILIO RAŠTU

Priimtas pagrindimas informacijos Brailio raštu nepateikti.


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC: 
SN: 
NN: 
Gamintojas: Seacross Pharma (Europe) Limited, POD 13, The Old Station House, 15A Main Street, Blackrock, Dublin, A94 T8P8, Airija.

























B. PAKUOTĖS LAPELIS

Pakuotės lapelis: informacija vartotojui

Azacitidine Seacross 25 mg/ml milteliai injekcinei suspensijai
azacitidinas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją, vaistininką arba slaugytoją.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?

1. Kas yra Azacitidine Seacross ir kam jis vartojamas 
2. Kas žinotina prieš vartojant Azacitidine Seacross 
3. Kaip vartoti Azacitidine Seacross 
4. Galimas šalutinis poveikis 
5. Kaip laikyti Azacitidine Seacross 
6. Pakuotės turinys ir kita informacija


1.	Kas yra Azacitidine Seacross ir kam jis vartojamas

Kas yra Azacitidine Seacross
Azacitidine Seacross yra vaistas nuo vėžio, priklausantis metabolitus veikiančių vaistų grupei. Azacitidine Seacross sudėtyje yra veikliosios medžiagos azacitidino.

Kam Azacitidine Seacross vartojamas
Azacitidine Seacross naudojamas suaugusiųjų, kuriems negali būti taikoma kamieninių ląstelių transplantacija, gydymui:
●	didelės rizikos mielodisplastinių sindromų (MDS);
●	lėtinės mielomonocitinės leukemijos (LMML);
●	ūminės mieloidinės leukemijos (ŪML).

Tai yra ligos, kurios veikia kaulų čiulpus ir gali sutrikdyti normalią kraujo ląstelių gamybą.

Kaip Azacitidine Seacross veikia
Azacitidine Seacross veikia trukdydamas augti vėžinėms ląstelėms. Azacitidinas įjungiamas į ląstelių genų medžiagas (ribonukleino rūgštį (RNR) ir deoksiribonukleorūgštį (DNR)). Manoma, kad vaistas veikia tai, kaip ląstelės aktyvina genus ir kaip padaro juos neaktyviais, taip pat stabdydamas naujų RNR ir DNR gamybą ląstelėse. Manoma, kad tai pašalina jaunų kraujo ląstelių brendimo ir augimo sutrikimus kaulų čiulpuose, sukeliančius mielodisplazinius sutrikimus, ir nužudo vėžines ląsteles sergant leukemija.
Jeigu kiltų daugiau klausimų dėl šio vaisto vartojimo, kreipkitės į gydytoją arba slaugytoją.


2.	Kas žinotina prieš vartojant Azacitidine Seacross

Azacitidine Seacross vartoti draudžiama:
●	jeigu yra alergija azacitidinui arba bet kuriai pagalbinei šio vaisto medžiagai (jos išvardytos 6 skyriuje);
●	jeigu sergate pažengusiu kepenų vėžiu;
●	jei žindote kūdikį.

Įspėjimai ir atsargumo priemonės 
Pasitarkite su gydytoju, vaistininku arba slaugytoju, prieš pradėdami vartoti Azacitidine Seacross:
●	jeigu Jūsų trombocitų, eritrocitų arba leukocitų skaičius yra sumažėjęs;
●	jeigu sergate inkstų liga;
●	jeigu sergate kepenų liga;
●	jeigu Jums kada nors yra buvęs širdies sutrikimas ar širdies priepuolis arba bet kokia plaučių liga.

Azacitidine Seacross gali sukelti sunkią imuninę reakciją, vadinamą diferenciacijos sindromu (žr. 4 skyrių).

Kraujo tyrimas
Prieš pradedant gydymą Azacitidine Seacross ir kiekvieno gydymo periodo (vadinamojo „ciklo“) pradžioje Jums bus atliekami kraujo tyrimai. Tai bus daroma tam, kad būtų galima patikrinti, ar yra pakankamai kraujo ląstelių ir ar gerai funkcionuoja kepenys ir inkstai.

Vaikams ir paaugliams
Azacitidine Seacross nerekomenduojama vartoti vaikams ir jaunesniems nei 18 metų paaugliams.

Kiti vaistai ir Azacitidine Seacross
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Taip reikia elgtis dėl to, kad Azacitidine Seacross gali turėti įtakos kitų vaistų veikimui. Taip pat kai kurie kiti vaistai gali turėti įtakos Azacitidine Seacross veikimui.

Nėštumas, žindymo laikotarpis ir vaisingumas
Nėštumas
Nevartokite Azacitidine Seacross nėštumo metu, nes jis gali pakenkti kūdikiui.
Jeigu esate vaisinga moteris, Azacitidine Seacross vartojimo metu ir 6 mėnesius baigus gydymą Azacitidine Seacross, turite naudoti veiksmingą kontracepcijos metodą. 

Jei gydymo Azacitidine Seacross metu pastotumėte, nedelsdama praneškite gydytojui.

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Žindymo laikotarpis
Vartojant Azacitidine Seacross, žindyti negalima. Nežinoma, ar šis vaistas išsiskiria į motinos pieną.

Vaisingumas
Kol bus gydomi Azacitidine Seacross, vyrai neturėtų planuoti apvaisinimo. Vyrai turi naudoti veiksmingą kontracepcijos metodą Azacitidine Seacross vartojimo metu ir 3 mėnesius baigus gydymą Azacitidine Seacross.

Jei Jūs norite išsaugoti savo spermą, prieš pradedant gydymą pasikalbėkite su gydytoju.

Vairavimas ir mechanizmų valdymas
Jeigu pasireiškė šalutinis poveikis, pavyzdžiui, nuovargis, nevairuokite ir nevaldykite jokių prietaisų ar mechanizmų.


3.	Kaip vartoti Azacitidine Seacross

Prieš vartojant Azacitidine Seacross, kiekvieno gydymo ciklo pradžioje gydytojas Jums paskirs kitų vaistų, apsaugančių nuo pykinimo ir vėmimo.

●	Rekomenduojama dozė yra 75 mg vienam kūno paviršiaus ploto m2. Gydytojas parinks Jums šio vaisto dozę, atsižvelgdamas į Jūsų bendrą būklę, ūgį ir svorį. Gydytojas seks Jūsų būklę ir, jei reikės, galės pakeisti dozę.
●	Vieną savaitę Azacitidine Seacross vartojamas kasdien, po to daroma 3 savaičių pertrauka. Šis „gydymo ciklas“ bus kartojamas kas 4 savaites. Paprastai turėtumėt gauti mažiausiai 6 gydymo ciklus. 

Gydytojas arba slaugytojas šį vaistą Jums suleis po oda (poodinė injekcija). Po oda galima leisti šlaunies, pilvo ar žasto srityse.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsdami praneškite gydytojui, jei pastebite toliau nurodytą šalutinį poveikį.
●	Mieguistumas, drebulys, gelta, pilvo pūtimas ir greitai atsirandančios kraujosruvos. Tai gali būti gyvybei pavojingo kepenų nepakankamumo simptomai.
●	Kojų ir pėdų tinimas, nugaros skausmas, sumažėjęs šlapinimasis, padidėjęs troškulys, padažnėjęs pulsas, svaigulys ir pykinimas, vėmimas arba sumažėjęs apetitas ir suglumimo, neramumo arba nuovargio pojūtis. Tai gali būti gyvybei pavojingo inkstų nepakankamumo simptomai.
●	Karščiavimas. Gali atsirasti dėl infekcijos todėl, kad kraujyje mažai leukocitų; tai gali būti pavojinga gyvybei.
●	Krūtinės skausmas ar dusulys, kurie gali pasireikšti kartu su karščiavimu. Gali atsirasti dėl plaučių infekcijos, vadinamos plaučių uždegimu; tai gali būti pavojinga gyvybei.
●	Kraujavimas. Pavyzdžiui, kraujas išmatose, kurį sukelia kraujavimas iš skrandžio arba žarnyno, arba, pavyzdžiui, kraujavimas galvos viduje. Tai gali būti sumažėjusio trombocitų skaičiaus kraujyje simptomai.
●	Pasunkėjęs kvėpavimas, lūpų tinimas, niežėjimas ar išbėrimas. Šie reiškiniai gali atsirasti dėl alerginės (padidėjusio jautrumo) reakcijos.

Kitas šalutinis poveikis

Labai dažnas šalutinis poveikis (gali pasireikšti ne rečiau kaip 1 iš 10 asmenų)
●	Sumažėjęs eritrocitų skaičius (anemija). Galite justi nuovargį ir būti išblyškę.
●	Sumažėjęs leukocitų skaičius. Kartu gali būti karščiavimas. Taip pat galite greičiau susirgti infekcine liga.
●	Trombocitųskaičiaus sumažėjimas (trombocitopenija). Didesnis polinkis į kraujavimą ir mėlynių susidarymą.
●	Vidurių užkietėjimas, viduriavimas, pykinimas, vėmimas.
●	Plaučių uždegimas.
●	Krūtinės skausmas, dusulys.
●	Nuovargis.
●	Injekcijos vietos reakcija, įskaitant paraudimą, skausmą arba odos reakciją.
●	Apetito praradimas.
●	Sąnarių skausmai.
●	Mėlynės.
●	Išbėrimas.
●	Raudonos arba violetinės dėmės po oda.
●	Pilvo skausmas.
●	Niežėjimas.
●	Karščiavimas.
●	Nosies ir gerklės skausmas.
●	Svaigulys.
●	Galvos skausmas.
●	Sutrikęs miegas (nemiga).
●	Kraujavimas iš nosies (epistaksis).
●	Raumenų skausmas.
●	Silpnumas (astenija).
●	Svorio sumažėjimas.
●	Sumažėjusi kalio koncentracija kraujyje.


Dažnas šalutinis poveikis (gali pasireikšti rečiau kaip 1 iš 10 asmenų)
●	Vidinis galvos kraujavimas.
●	Bakterijų sukelta kraujo infekcija (sepsis). Tai gali būti dėl mažo leukocitų skaičiaus Jūsų kraujyje.
●	Kaulų čiulpų nepakankamumas. Dėl to gali sumažėti raudonųjų ir baltųjų kraujo kūnelių bei trombocitųskaičius.
●	Mažakraujystės rūšis, kurios metu sumažėja eritrocitų ir leukocitų bei trombocitų skaičius.
●	Šlapimo takų infekcija.
●	Virusinė infekcija, kuri sukelia lūpų pūslelinę (herpes).
●	Kraujavimas iš dantenų, kraujavimas iš skrandžio arba žarnyno, kraujavimas dėl išangės srityje esančių mazgų (hemorojinis kraujavimas), akies kraujosruva, kraujavimas po oda arba odoje (hematoma).
●	Kraujas šlapime.
●	Burnos ir liežuvio opos.
●	Odos pokyčiai injekcijos vietoje. Tai gali būti patinimas, kietas guzelis, mėlynė, kraujavimas odoje (hematoma), išbėrimas, niežėjimas ir odos spalvos pokyčiai.
●	Odos paraudimas.
●	Odos infekcija (celiulitas).
●	Nosies ir ryklės infekcijos, gerklės skausmas.
●	Nosies arba prienosinių ančių gleivinės uždegimas (sinusitas).
●	Sumažėjęs arba padidėjęs kraujospūdis (hipertenzija ar hipotenzija).
●	Dusulys judėjimo metu.
●	Ryklės ir gerklų skausmas.
●	Virškinimo sutrikimas.
●	Letargija.
●	Bendrasis negalavimas.
●	Nerimas.
●	Sumišimas.
●	Plaukų slinkimas.
●	Inkstų nepakankamumas.
●	Dehidratacija.
●	Baltos apnašos, dengiančios liežuvį, vidinę skruostų dalį ir kartais ant gomurio, dantenų ir tonzilių (grybelinė burnos infekcija).
●	Alpulys.
●	Kraujospūdžio sumažėjimas stojantis (ortostatinė hipotenzija), sukeliantis svaigulį stojantis ar sėdantis.
●	Mieguistumas.
●	Kraujavimas dėl įstatyto kateterio.
●	Liga, paveikianti virškinimo traktą, kuri gali sukelti karščiavimą, vėmimą ir skrandžio skausmą (divertikulitas).
●	Skystis aplink plaučius (pleuros efuzija).
●	Drebulys.
●	Raumenų spazmai.
●	Gumbuotas, niežintis odos išbėrimas (dilgėlinė).
●	Skysčio kaupimasis aplink širdį (perikardo efuzija).

Nedažnas šalutinis poveikis (gali pasireikšti rečiau kaip 1 iš 100 asmenų)
●	Alerginė (padidėjusio jautrumo) reakcija.
●	Drebulys.
●	Kepenų nepakankamumas.
●	Didelės, tamsiai violetinės, iškilusios, skausmingos dėmės ant odos, su karščiavimu.
●	Skausmingas odos opėjimas (gangreninė pioderma).
●	Širdiplėvės uždegimas (perikarditas).

Retas šalutinis poveikis (gali pasireikšti rečiau kaip 1 iš 1 000 asmenų)
●	Sausas kosulys.
●	Neskausmingas pirštų galų patinimas (kuokiški pirštai).
●	Naviko irimo (lizės) sindromas – metabolizmo komplikacijos, kurios gali pasireikšti vėžio gydymo metu ir kartais net netaikant gydymo. Šias komplikacijas sukelia žūstančių vėžio ląstelių produktas. Gali pasireikšti šios komplikacijos: kraujo cheminės sudėties pakitimai, kalio, fosforo, šlapimo rūgšties kiekio padidėjimas ir kalcio kiekio sumažėjimas, sukeliantys inkstų funkcijos, širdies plakimo pakitimų, traukulius ir kartais mirtį.

Dažnis nežinomas (negali būti įvertintas pagal turimus duomenis)
●	Gilesnių odos sluoksnių infekcija, kuri greitai plinta, pažeisdama odą ir audinius, ir kuri gali būti pavojinga gyvybei (nekrozuojantis fascitas). 
· Sunki imuninė reakcija (diferenciacijos sindromas), galinti sukelti karščiavimą, kosulį, pasunkėjusį kvėpavimą, išbėrimą, sumažėjusį šlapimo kiekį, žemą kraujospūdį (hipotenziją), rankų ar kojų patinimą ir greitą svorio augimą. 
· Odos kraujagyslių uždegimas, dėl kurio gali atsirasti bėrimas (odos vaskulitas).


Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Azacitidine Seacross

Šį vaistą laikykite vaikams nepastebimoje ir nepasiekiamoje vietoje.

Ant flakono etiketės ir dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Už Azacitidine Seacross laikymą yra atsakingas gydytojas, vaistininkas arba slaugytojas, jie taip pat atsako už teisingą paruošimą ir nesuvartoto Azacitidine Seacross sutvarkymą.

Neatidarytiems šio vaisto flakonams specialių laikymo sąlygų nėra.

Naudojant nedelsiant
Paruošus suspensiją, ją reikia suleisti per 45 minutes.

Kai vartojama vėliau
Jei Azacitidine Seacross suspensija ruošiama naudojant injekcinį vandenį, kuris nebuvo laikomas šaldytuve, suspensiją reikia tuoj pat po paruošimo dėti į šaldytuvą (2 °C – 8 °C temperatūroje) ir laikyti šaldytuve ne ilgiau kaip 8 valandas.
Jei Azacitidine Seacross suspensija ruošiama naudojant injekcinį vandenį, kuris buvo laikomas šaldytuve, suspensiją reikia tuoj pat po paruošimo dėti į šaldytuvą (2 °C – 8 °C temperatūroje) ir laikyti šaldytuve ne ilgiau kaip 22 valandas.

Suspensiją reikia padėti, kad sušiltų iki kambario temperatūros (20 °C – 25 °C), iki 30 minučių prieš suleidžiant vaistus.

Jei suspensijoje yra didelių dalelių, ją reikia sunaikinti.


6.	Pakuotės turinys ir kita informacija

Azacitidine Seacross sudėtis 
· Veiklioji medžiaga yra azacitidinas. Kiekviename flakone yra 100 mg azacitidino. Po paruošimo 4 ml injekcinio vandens paruoštoje suspensijoje yra 25 mg/ml azacitidino. 
· Pagalbinė medžiaga yra manitolis (E421).

Azacitidine Seacross išvaizda ir kiekis pakuotėje
Azacitidine Seacross yra balti milteliai injekcinei suspensijai, tiekiami stikliniame flakone, kuriame yra 100 mg azacitidino. Kiekvienoje pakuotėje yra vienas Azacitidine Seacross flakonas.

Registruotojas ir gamintojas eksportuojančioje valstybėje:
Seacross Pharma (Europe) Limited 
POD 13, The Old Station House
15A Main Street, Blackrock
Dublin, A94 T8P8 
Airija


Lygiagretus importuotojas 
UAB „PharmaDIA”
Jonavos g. 6 - 5, Kaunas
Tel. +370 699 47612
El. paštas info@pharmadia.eu



Šis pakuotės lapelis paskutinį kartą peržiūrėtas 2026-01-27


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/lt/.

---------------------------------------------------------------------------------------------------------------------------


Toliau pateikta informacija skirta tik sveikatos priežiūros specialistams.

Saugaus naudojimo rekomendacijos
Azacitidine Seacross yra citotoksinis vaistinis preparatas; naudojant bei ruošiant azacitidino suspensiją, kaip ir dirbant su kitomis potencialiai toksinėmis medžiagomis, reikia būti atsargiems. Reikia laikytis tinkamų vaistinių preparatų nuo vėžio ruošimo ir atliekų tvarkymo procedūrų.
Jei paruošto azacitidino patektų ant odos, nedelsdami kruopščiai nuplaukite muilu ir vandeniu. Jei vaistinio preparato patektų ant gleivinių, kruopščiai nuplaukite vandeniu.

Nesuderinamumas
Šio vaistinio preparato negalima maišyti su kitais, išskyrus nurodytus toliau (žr. „Paruošimo procedūra“).

Paruošimo procedūra
Azacitidine Seacross reikia paruošti injekciniame vandenyje. Paruošto vaistinio preparato tinkamumo laiką galima pailginti ruošimui naudojant šaldytuve (2 °C – 8 °C) laikytą injekcinį vandenį. Informacija apie paruošto vaistinio preparato laikymo sąlygas pateikta toliau.

1.	Reikia pasiruošti šias priemones:
azacitidino flakoną (-us); injekcinio vandens flakoną (-us); nesterilias chirurgines pirštines; servetėles, suvilgytas spiritu; 5 ml injekcinį švirkštą (-us) su adata (-omis).
2.	Į švirkštą reikia įtraukti 4 ml injekcinio vandens, patikrinant, ar išleistas visas švirkšte užsilikęs oras.
3.	Švirkšto, kuriame yra 4 ml injekcinio vandens, adata reikia pradurti guminį azacitidino flakono dangtelį ir po to į flakoną suleisti injekcinį vandenį.
4.	Nuėmus švirkštą ir adatą, flakoną reikia smarkiai papurtyti, kol susidarys vienalytė drumsta suspensija. Paruošus tirpalą, kiekviename suspensijos ml bus 25 mg azacitidino (100 mg/4 ml). Pagamintas vaistinis preparatas yra homogeninė, drumsta suspensija be aglomeratų. Jei suspensijoje yra stambių dalelių ar aglomeratų, ją reikia išmesti. Paruoštos suspensijos nefiltruokite, nes filtruojant gali būti pašalinta veiklioji medžiaga. Reikia atkreipti dėmesį į tai, kad filtrai yra kai kuriuose adapteriuose, antgaliuose ir uždarose sistemose, todėl negalima naudoti tokių sistemų paruošto vaistinio preparato leidimui.
5.	Guminį dangtelį reikia nuvalyti ir įdurti į flakoną naują švirkštą su adata. Tada reikia apversti flakoną dugnu į viršų, patikrinant, kad adatos galas būtų žemiau skysčio ribos. Stūmoklį reikia patraukti atgal, kad išsitrauktų vaistinio preparato kiekis, kurio reikia tinkamai dozei, užtikrinant, kad būtų išstumtas visas švirkšte užsilikęs oras. Po to reikia iš flakono ištraukti švirkštą su adata, o adatą išmesti.
6.	Naują poodinėms injekcijoms skirtą adatą (rekomenduojama 25 dydžio) reikia stipriai pritvirtinti prie švirkšto. Prieš injekciją nereikia nuvalyti adatos, kad sumažėtų vietinių injekcijos vietos reakcijų atsiradimo rizika.
7.	Jei reikia daugiau nei 1 flakono, visus aukščiau minėtus suspensijos paruošimo etapus reikia pakartoti. Jei dozei reikia daugiau nei 1 flakono, dozę lygiomis dalimis reikia padalinti į 2 švirkštus (pvz., 150 mg dozė = 6 ml, 2 švirkštai, kiekviename švirkšte po 3 ml). Dėl užsilaikymo flakone ir adatoje gali nepavykti iš flakono ištraukti visos suspensijos.
8.	Dozavimo švirkšto turinys prieš pat suleidžiant turi būti pakartotinai suplakamas. Suspensijos temperatūra injekcijos atlikimo metu turi būti apie 20 °C – 25 °C. Pakartotinai suplakant, energingai pavoliokite švirkštą tarp delnų, kol susidarys vienalytė, drumsta suspensija. Jei suspensijoje yra stambių dalelių ar aglomeratų, ją reikia išmesti.

Paruošto vaistinio preparato laikymo sąlygos
Nedelsiamam vartojimui
Azacitidine Seacross suspensiją galima paruošti prieš pat vartojimą, o paruošta suspensija turi būti suleista per 45 minutes. Jei praėjęs laikas yra ilgesnis nei 45 minutės, paruoštą suspensiją reikia tinkamai sunaikinti ir paruošti naują dozę.

Vėlesniam vartojimui
Injekciniame vandenyje, kuris nebuvo laikomas šaldytuve, paruoštą suspensiją reikia tuoj pat po paruošimo dėti į šaldytuvą (2 °C - 8 °C temperatūroje) ir laikyti šaldytuve ne ilgiau kaip 8 valandas. Jei laikymo šaldytuve laikas yra ilgesnis nei 8 valandos, suspensiją reikia tinkamai sunaikinti ir paruošti naują dozę.

Šaldytuve (2 °C – 8 °C) laikytame injekciniame vandenyje, paruoštą suspensiją reikia tuoj pat po paruošimo dėti į šaldytuvą (2 °C - 8 °C) ir laikyti šaldytuve ne ilgiau kaip 22 valandas. Jei laikymo šaldytuve laikas yra ilgesnis nei 22 valandos, suspensiją reikia tinkamai sunaikinti ir paruošti naują dozę.

Švirkštą, kuriame yra paruošta suspensija, reikia padėti, kad sušiltų iki apytiksliai 20 °C - 25 °C temperatūros, iki 30 minučių prieš suleidžiant vaistus. Jei praėjęs laikas yra ilgesnis nei 30 minučių, suspensiją reikia tinkamai sunaikinti ir paruošti naują dozę.

Individualios dozės skaičiavimas
Bendrąją dozę, atsižvelgiant į kūno paviršiaus plotą (KPP), galima apskaičiuoti taip:

Bendroji dozė (mg) = dozė (mg/m2) x KPP (m2)

Ši lentelė pateikiama kaip pavyzdys, kaip skaičiuoti individualias azacitidino dozes, atsižvelgiant į vidutinę KPP reikšmę – 1,8 m2.

	Dozė mg/m2
(rekomenduojamos pradinės dozės %)
	Bendroji dozė, paskaičiuota pagal KPP reikšmę – 1,8 m2
	Reikiamų flakonų skaičius
	Bendras paruoštos suspensijos tūris, kurio reikia

	75 mg/m2 (100%)
	135 mg
	2 flakonai
	5,4 ml

	37,5 mg/m2 (50%)
	67,5 mg
	1 flakonas
	2,7 ml

	25 mg/m2 (33%)
	45 mg
	1 flakonas
	1,8 ml



Vartojimo metodas
Paruoštos suspensijos nefiltruokite.

Paruoštas Azacitidine Seacross preparatas turi būti suleidžiamas po oda (adata duriama 45–90 ° kampu), naudojant 25 dydžio adatą, žasto, šlaunies ar pilvo srityje.

Didesnės kaip 4 ml dozės turi būti švirkščiamos į dvi atskiras vietas.

Injekcijos vietas reikia paeiliui keisti. Naujos injekcijos atliekamos mažiausiai 2,5 cm atstumu nuo ankstesnės injekcijos vietos, niekada neleidžiant tose srityse, kur oda sumušta, jautri, paraudusi ar sukietėjusi.

Nesuvartotą vaistinį preparatą ar atliekas reikia tvarkyti laikantis vietinių reikalavimų.



